Line Barfod (EL), 2003-04-09:
Siden da har vi jo gentagne gange spurgt regeringen, hvad den ville gøre for at få afklaret fangens status, så han enten kunne blive anerkendt som krigsfange eller blive stillet for en domstol, fordi man mener, han har begået kriminelle handlinger. Det kunne han så dømmes for, eller også skal han jo løslades.
Men vi har kun kunnet få henholdende svar, og den danske regering har på intet tidspunkt protesteret imod, at USA stiller sig uden for den internationale retsorden, og det fremgår jo også her af ministerens besvarelse, at det har man heller ingen planer om.
Så man må kunne konkludere ud fra det her, at den danske regering også i denne sag er reduceret til Voice of America.
Det er fremgået af udenrigsministerens svar, og det fremgik også af statsministerens svar i spørgetiden den 29. januar på spørgsmål S 1548, hvor statsministeren sagde: »Det er jo ikke rigtigt, når fru Line Barfod hævder, at regeringen ikke har en holdning.
Det har regeringen i allerhøjeste grad, og jeg har redegjort for den ved at henvise til, at den amerikanske regering selv opfatter det sådan, at fangerne skal behandles i overensstemmelse med principperne i 3. Genèvekonvention om behandling af krigsfanger.«
Den danske regering har altså ikke en selvstændig holdning at redegøre for, den henviser bare til den amerikanske regerings holdning.
Dårligere kan det vel ikke blive, når man spørger om, hvilken opfattelse en regering selv har.
Når vi har bekymret os så meget for denne sag, så er det først og fremmest, fordi vi frygter for, hvad det kan føre med sig ud fra princippet: Gør ikke mod andre, hvad du ikke vil tillade, at de gør mod dig.
Hvis vi accepterer, at USA kan tage mennesker til fange rundtom i verden og internere dem i en lejr på ubestemt tid, uden at der er tale om krigsfanger, uden at de kommer for en dommer, hvad bliver så det næste?
Skal Rusland have lov til at internere tjetjenerne i lejre?
Skal Kina have lov til at internere dem, de ønsker?
Hvilke lande skal have lov til at internere folk på ubestemt tid?
Hertil kommer så også, at vi er forargede over, at personer, der er mistænkt for terrorisme, ikke bliver stillet for en domstol og dømt for de forbrydelser, de måtte have begået.
Det bør være lysende klart for folk overalt i verden, at terrorister altså bliver straffet.
Der har så i pressen været nogle forlydender om, at fangerne i Guantánamo udsættes for tortur.
Det er en meget alvorlig anklage, og derfor mener vi, det er vigtigt at få afklaret det spørgsmål, særlig da den danske regering jo indgår i en snæver koalition med USA.
Derfor vil jeg gerne bede ministeren svare på, om ministeren vil sikre, at der i den danske delegation, der skal besøge Guantánamobasen, kommer tortureksperter med, så vi kan få afklaret, om de påstande, der har været om tortur, er korrekte eller ej.
Ministeren taler om, at man ad diplomatiske kanaler forsøger at få afklaret situationen, men her taler vi altså om internationale retsstandarder, og dem kan man ikke opretholde på lukkede møder, hvor offentligheden ikke får besked om, hvad der foregår.
Jeg taler ikke om nærmere detaljer i fangens personlige forhold, jeg taler om, at vi skal have offentlighed om, hvad det er for internationale retsstandarder, hvad det er, der bliver sagt mellem regeringerne.